b"\n_START_ARTICLE_\nRebel Heart\n_START_SECTION_\nInforma\xc8\x9bii generale\n_START_PARAGRAPH_\n\xc3\x8en urma lans\xc4\x83rii celui de-al doisprezecelea album de studio, MDNA (2012), Madonna a \xc3\xaenceput promovarea acestuia cu ajutorul turneului MDNA Tour. Acesta a creat mult\xc4\x83 controvers\xc4\x83 \xc3\xaen jurul violen\xc8\x9bei, drepturilor omului, politcii, folosirii armelor de foc false \xc8\x99i nudit\xc4\x83\xc8\x9bii pe scen\xc4\x83, c\xc3\xa2nt\xc4\x83rea\xc8\x9ba fiind amenina\xc8\x9b\xc4\x83 cu mai multe procese judec\xc4\x83tore\xc8\x99ti. Madonna s-a \xc3\xaenfuriat din cauza mai multor spectacole unde s-ar fi pretins folosirea unor acte de \xe2\x80\x9enedreptate\xe2\x80\x9d \xc3\xaempotriva fiin\xc8\x9belor umane. \xc3\x8en septembrie 2013, solista a lansat scurtmetrajul secretprojectrevolution regizat de Steve Klein care are ca tem\xc4\x83 principal\xc4\x83 libertatea artistic\xc4\x83 \xc8\x99i drepturile omului. Filmul a lansat, de asemenea, o ini\xc8\x9biativ\xc4\x83 global\xc4\x83 numit\xc4\x83 \xe2\x80\x9eArt for Freedom\xe2\x80\x9d (ro.: \xe2\x80\x9eArt\xc4\x83 pentru Libertate\xe2\x80\x9d) pentru a promova libertatea de exprimare. Aceasta a clarificat mai t\xc3\xa2rziu pentru revista L'Uomo Vogue c\xc4\x83 urm\xc4\x83torul ei album va fi conectat cu Art for Freedom, spun\xc3\xa2nd c\xc4\x83 a \xe2\x80\x9etrebuit\xe2\x80\x9d s\xc4\x83 demareze aceast\xc4\x83 ini\xc8\x9biativ\xc4\x83 \xc8\x99i s\xc4\x83 \xc3\xae\xc8\x99i foloseasc\xc4\x83 vocea ca o artist\xc4\x83._NEWLINE_\xc3\x8en decembrie 2013, managerul Madonnei, Guy Oseary, a declarat c\xc4\x83 interpreta era \xe2\x80\x9edornic\xc4\x83 s\xc4\x83 \xc3\xaenceap\xc4\x83\xe2\x80\x9d noul ei album. Cu toate acestea, c\xc3\xa2nt\xc4\x83rea\xc8\x9ba avea un alt proiect \xc3\xaen minte - dezvoltarea scenariului pentru nuvela lui Andrew Sean Greer, Vie\xc8\x9bile imposibile ale Gretei Wells. Madonna a decis s\xc4\x83 \xc3\xae\xc8\x99i \xc3\xaempart\xc4\x83 timpul \xc3\xaentre scrierea scenariului \xc8\x99i compunerea c\xc3\xa2ntecelor pentru noul album. \xc3\x8en februarie 2014, solista a confirmat c\xc4\x83 deja a \xc3\xaenceput s\xc4\x83 lucreze la cel de-al treisprezecelea album de studio, spun\xc3\xa2nd: \xe2\x80\x9eChiar acum sunt \xc3\xaen procesul unor discu\xc8\x9bii cu numero\xc8\x99i co-textieri \xc8\x99i produc\xc4\x83tori \xc8\x99i vorbesc despre unde a\xc8\x99 vrea s\xc4\x83 ajung cu muzica mea\xe2\x80\x9d. Lucr\xc3\xa2nd la album cu un num\xc4\x83r mare de colaboratori, Madonna a \xc3\xaent\xc3\xa2mpinat probleme \xc3\xaen men\xc8\x9bierea unui sunet coerent \xc8\x99i a unei direc\xc8\x9bii creative pentru Rebel Heart, de vreme ce lucr\xc4\x83rile ei anterioare au fost realizate cu un num\xc4\x83r mic de colaboratori. Aceasta a observat c\xc4\x83 mul\xc8\x9bi dintre cei cu care lucra nu puteau r\xc4\x83m\xc3\xa2ne \xc3\xaentr-un singur ora\xc8\x99 la o anumit\xc4\x83 or\xc4\x83 datorit\xc4\x83 diverselor proiecte la care lucrau, rezult\xc3\xa2nd c\xc4\x83 Madonna nu \xc3\xae\xc8\x99i putea finaliza c\xc3\xa2ntecele.\n_START_SECTION_\nCompunerea \xc8\x99i \xc3\xaenregistrarea\n_START_PARAGRAPH_\n\xc3\x8en martie 2014, Madonna a \xc3\xaenceput s\xc4\x83 posteze fotografii pe site-ul de socializare Instagram, f\xc4\x83c\xc3\xa2nd aluzii la posibilii textieri \xc8\x99i colaboratori prin folosirea hashtag-urilor. Prima dat\xc4\x83, aceasta a postat despre o vizit\xc4\x83 la un studio de \xc3\xaenregistr\xc4\x83ri cu DJ-ul \xc8\x99i produc\xc4\x83torul suedez Avicii. Produc\xc4\x83torul de \xc3\xaenregistr\xc4\x83ri Carl Falk a povestit pentru ziarul Dagens Nyheter despre \xc8\x99edin\xc8\x9bele de \xc3\xaenregistrare cu Madonna \xc8\x99i Avicii. El a reamintit c\xc4\x83 unsprezece demo-uri au fost \xc3\xaenregistrare timp de o s\xc4\x83pt\xc4\x83m\xc3\xa2n\xc4\x83 la Henson Recording Studios \xc3\xaen Hollywood, utiliz\xc3\xa2nd chit\xc4\x83ri acustice \xc8\x99i un pian. Un total de \xc8\x99ase personaluri au fost selectate de managereul lui Avicii, Arash \xe2\x80\x9eAsh\xe2\x80\x9d Pour Nouri. Ace\xc8\x99tia au fost \xc3\xaemp\xc4\x83r\xc8\x9bi\xc8\x9bi \xc3\xaen dou\xc4\x83 grupuri, primul fiind compus din Falk, Rami Yacoub \xc8\x99i Savan Kotecha iar cel de-al doilea fiind compus din Salem Al Fakir, Vincent Pontare \xc8\x99i Magnus Lideh\xc3\xa4ll. Avicii a lucrat cu ambele grupuri \xc3\xaen a crea piesele demo \xc3\xaen timp ce Madonna a ajuns la studio dup\xc4\x83-amiaza \xc8\x99i a r\xc4\x83mas p\xc3\xa2n\xc4\x83 la ora \xc8\x99apte diminea\xc8\x9ba. C\xc3\xa2nt\xc4\x83rea\xc8\x9ba a lucrat \xc3\xaendeaproape cu ambele echipe, totodat\xc4\x83 fiind implicat\xc4\x83 \xc3\xaen compunerea \xc8\x99i schimbarea melodiilor. _NEWLINE__NEWLINE_C\xc3\xa2teva zile mai t\xc3\xa2rziu, solista a \xc3\xaenc\xc4\x83rcat o fotografie a unui apus de soare al\xc4\x83turi de cuvintele \xe2\x80\x9eRebel Heart\xe2\x80\x9d (ro.: \xe2\x80\x9eInim\xc4\x83 Rebel\xc4\x83\xe2\x80\x9d), mass-media interpret\xc3\xa2ndu-le ca versurile unei noi piese. Descrierea fotografiei era \xe2\x80\x9eDay turns into night. I won't give up the fight. Don't want to get to the end of my days... saying I wasn't amazed\xe2\x80\x9d (ro.: \xe2\x80\x9eZilele se transform\xc4\x83 \xc3\xaen nop\xc8\x9bi. Nu voi renun\xc8\x9ba la lupt\xc4\x83. Nu vreau s\xc4\x83 ajung la sf\xc3\xa2r\xc8\x99itul zilelor mele... spun\xc3\xa2nd c\xc4\x83 nu am fost uimit\xc4\x83\xe2\x80\x9d). Alte imagini o prezentau pe Madonna \xc3\xaempreun\xc4\x83 cu c\xc3\xa2nt\xc4\x83rea\xc8\x9ba Natalia Kills \xc3\xaen fa\xc8\x9ba unui microfon, \xc8\x99i \xc3\xaempreun\xc4\x83 cu Martin Kierszenbaum, fondatorul \xc8\x99i pre\xc8\x99edintele Cherrytree Records \xc8\x99i executiv senior A&R pentru Interscope Records, casa de discuri a Madonnei. \xc3\x8encep\xc3\xa2nd cu mijlocul lunii aprilie a anului 2014, solista a dezv\xc4\x83luit numele textierilor Toby Gad \xc8\x99i Mozella \xc8\x99i a produc\xc4\x83torului de \xc3\xaenregistr\xc4\x83ri Symbolyc One printr-o fotografie de grup \xc3\xaen studio. Lista personalului a crescut, incluz\xc3\xa2ndu-i pe produc\xc4\x83torul Ariel Rechtshaid \xc8\x99i inginerul de sunet Nick Rowe. \xc3\x8entr-un interviu pentru Sirius XM Radio, Kierszenbaum a descris procesele de \xc3\xaenregistrare:_NEWLINE_Noi trebuia s\xc4\x83 st\xc4\x83m cu ea \xc3\xaen studio pentru c\xc3\xa2teva zile. Ne-a invitat \xc3\xaentr-un mod amabil s\xc4\x83 st\xc4\x83m un pic mai mult. Nu \xc8\x99tiam cum se va \xc3\xaencheia albumul dar a fost o absolut\xc4\x83, \xc8\x99tii, onoare...Pentru mine, fiind un fan pentru at\xc3\xa2t de mult timp, a fost foarte palpitant s\xc4\x83-i aud vocea chiar \xc3\xaen camera de l\xc3\xa2ng\xc4\x83 mine, ie\xc8\x99ind din cap \xc8\x99i sun\xc3\xa2nd \xc3\xaentradev\xc4\x83r exact ca toate acele piese pe care noi le iubim \xc8\x99i este o pl\xc4\x83cere s\xc4\x83 lucrezi cu ea pentru c\xc4\x83 e at\xc3\xa2t de \xc3\xaen ton cu cine este \xc8\x99i ce vrea s\xc4\x83 c\xc3\xa2nte. Nu \xc8\x99tiu. Este cu adev\xc4\x83rat grozav s\xc4\x83 lucrezi cu ea iar Natalia este o scriitoare a\xc8\x99a de bun\xc4\x83._NEWLINE_\xc3\x8en mai 2014, Madonna a postat un selfie \xc3\xaen care se vorbea despre colaborarea cu DJ-ul american Diplo. C\xc3\xa2nt\xc4\x83rea\xc8\x9ba l-a invitat pentru petrecerea ei Oscar anual\xc4\x83, \xc3\xaens\xc4\x83 el nu a putut participa. \xc3\x8en cele din urm\xc4\x83, ei au \xc3\xaenceput s\xc4\x83 vorbeasc\xc4\x83 despre muzic\xc4\x83 prin mesaje \xc8\x99i astfel s-au decis s\xc4\x83 colaboreze la album. Madonna l-a rugat pe Diplo s\xc4\x83 \xc3\xaei livreze \xe2\x80\x9ecea mai nebuneasc\xc4\x83 melodie\xe2\x80\x9d pentru album. \xc3\x8empreun\xc4\x83 au compus \xc8\x99i au \xc3\xaenregistrat \xc8\x99apte piese. Diplo a confirmat o pies\xc4\x83, cunoscut\xc4\x83 ca \xe2\x80\x9eBitch I'm Madonna\xe2\x80\x9d, \xc3\xaen care a crezut c\xc4\x83 va \xc3\xaempinge limitele lirice pentru un c\xc3\xa2ntec pop. Alicia Keys \xc8\x99i Ryan Tedder au confirmat c\xc4\x83 au lucrat la album, spun\xc3\xa2nd c\xc4\x83 au contribut la compunerea piesei \xe2\x80\x9eLiving for Love\xe2\x80\x9d, Keys c\xc3\xa2nt\xc3\xa2nd la pain. \xe2\x80\x9eMessiah\xe2\x80\x9d \xc8\x99i \xe2\x80\x9eDevil Pray\xe2\x80\x9d sunt alte dou\xc4\x83 piese pe care Madonna le-a confirmat \xc3\xaen diferite interviuri.\n_START_SECTION_\nTitlul \xc8\x99i temele\n_START_PARAGRAPH_\nDin punct de vedere tematic, Caryn Ganz de la Rolling Stone a considerat c\xc4\x83 albumul graviteaz\xc4\x83 \xc3\xaen jurul a dou\xc4\x83 subiecte: ascultarea inimii cuiva \xc8\x99i a fi rebel. Madonna a explicat c\xc4\x83 aceste concepte nu au fost sursele in\xc8\x9biale de inspira\xc8\x9bie, \xc3\xaens\xc4\x83 ele au ap\xc4\x83rut \xc3\xaen timpul \xc8\x99edin\xc8\x9belor cu Avicii. C\xc3\xa2nt\xc4\x83rea\xc8\x9ba a observat cele dou\xc4\x83 teme dezvolt\xc3\xa2ndu-se \xc8\x99i a sim\xc8\x9bit nevoie de la exprima. Albumul a fost intitulat\xc2\xa0Rebel Heart\xc2\xa0\xc3\xaentruc\xc3\xa2t dirija dou\xc4\x83 aspecte diferite ale personalit\xc4\x83\xc8\x9bii c\xc3\xa2nt\xc4\x83re\xc8\x9bei: partea ei rebel\xc4\x83 \xc8\x99i renegat\xc4\x83 \xc8\x99i partea ei romantic\xc4\x83, dorindu-\xc8\x99i ca albumul s\xc4\x83 le prezinte pe ambele. \xc3\x8entr-un interviu pentru postul de radio francez NRJ, Madonna a explicat c\xc4\x83 Rebel Heart poate fi \xc8\x99i autobiografic \xc8\x99i fic\xc8\x9bional, de vreme ce aceasta a mixat experien\xc8\x9bele personale cu povestiri imaginare \xc3\xaen timp ce a compus piesele. Titlul a derivat, de asemenea, dintr-o convingere a interpretei c\xc4\x83 arti\xc8\x99tii de muzic\xc4\x83 contemporan\xc4\x83 nu sunt \xc3\xaencuraja\xc8\x9bi sau inspira\xc8\x9bi s\xc4\x83 fie rebeli, s\xc4\x83 \xc3\xae\xc8\x99i asume riscuri, s\xc4\x83 \xc3\xae\xc8\x99i spun\xc4\x83 p\xc4\x83rerea \xc8\x99i a dorit s\xc4\x83 sublinieze acest lucru. Cu toate acestea, ea a \xc3\xaen\xc8\x9beles importan\xc8\x9ba dragostei \xc3\xaen natura rebel\xc4\x83, a\xc8\x99a c\xc4\x83 a ad\xc4\x83ugat\xc2\xa0Heart\xc2\xa0\xc3\xaen titlu._NEWLINE_Medita\xc8\x9bia a fost, de asemenea, enumerat\xc4\x83 ca fiind o tem\xc4\x83 fundamental\xc4\x83 pe album, de-a lungul unor declara\xc8\x9bii autentice de reflexie personal\xc4\x83 difuzate prin \xe2\x80\x9eBitch I'm Madonna\xe2\x80\x9d \xc8\x99i \xe2\x80\x9eUnapologetic Bitch\xe2\x80\x9d potrivit lui Sam C. Mac de la\xc2\xa0Slant Magazine, precum \xc8\x99i \xe2\x80\x9egrija ei de sine obsesiv\xc4\x83\xe2\x80\x9d. Madonna i-a explicat lui Jon Pareles de la The New York Times c\xc4\x83 ea niciodat\xc4\x83 nu a privit la realiz\xc4\x83rile ei anterioare, ci doar s-a l\xc4\x83sat cople\xc8\x99it\xc4\x83 de amintiri \xc8\x99i s-a sim\xc8\x9bit \xc3\xaen regul\xc4\x83 cu Rebel Heart. \xe2\x80\x9e\xc8\x98i e amar \xc8\x99i dulce \xc3\xaen acela\xc8\x99i timp pentru mine s\xc4\x83 m\xc4\x83 g\xc3\xa2ndesc la asta. P\xc4\x83rea ca un moment \xc3\xaen care voiam a m\xc4\x83 opri \xc8\x99i a privi \xc3\xaenapoi. Este un fel de vinov\xc4\x83\xc8\x9bie. Cum am f\xc4\x83cut eu asta \xc8\x99i ei nu?\xe2\x80\x9d . \xc3\x8en timpul fazei de dezvoltare a albumului, c\xc3\xa2nt\xc4\x83rea\xc8\x9ba a devenit lini\xc8\x99tit\xc4\x83 \xc3\xaen a-\xc8\x99i exprima ideile \xc3\xaen fa\xc8\x9ba c\xc3\xa2torva oameni, \xc3\xaen compara\xc8\x9bie cu \xe2\x80\x9escrierea unui jurnal \xc3\xaen fa\xc8\x9ba cuiva \xc8\x99i citirea lui cu voce tare... Era aproape ca un exerci\xc8\x9biu de actorie, \xc8\x99tii, doar pun\xc3\xa2ndu-m\xc4\x83 pe mine \xc3\xaentr-o camer\xc4\x83 \xc8\x99i l\xc4\x83s\xc3\xa2nd ideile s\xc4\x83 curg\xc4\x83 chiar dac\xc4\x83 nu m\xc4\x83 sim\xc8\x9beam at\xc3\xa2t de legat\xc4\x83 de oameni\xe2\x80\x9d._NEWLINE_Continuarea inspira\xc8\x9biei pentru album a venit din explorarea Madonnei pentru art\xc4\x83, literatur\xc4\x83, muzic\xc4\x83 \xc8\x99i alte culturi, f\xc4\x83c\xc3\xa2nd referire la ele \xc3\xaen c\xc3\xa2ntece. Madonna a cerut ajutorul fiicei ei Lourdes \xc8\x99i fiului ei Rocco, numindu-i consillieri ei A&R.\xc2\xa0Ei au vizitat cluburi de noapte \xc8\x99i au putut s\xc4\x83-i ofere \xc8\x99tiri cu privire la noua muzic\xc4\x83 \xc8\x99i arti\xc8\x99ti, ajut\xc3\xa2nd-o s\xc4\x83 creeze sunetele pe care \xc8\x99i le dorea._NEWLINE_\xc3\x8en general un album pop, Rebel Heart este diferit fa\xc8\x9b\xc4\x83 de ultimele lans\xc4\x83ri ale Madonnei din acest deceniu, potrivit lui Bradley Stern de la MuuMuse. El a numit albumul o \xe2\x80\x9e\xc3\xaenregistrare complex\xc4\x83\xe2\x80\x9d, cit\xc3\xa2nd fuziunea unei game largi de genuri muzicale precum muzica house, trap \xc8\x99i reggae a anilor '90 \xc8\x99i utilizarea unor chit\xc4\x83ri acustice. Stern a considerat c\xc4\x83, spre deosebire de Hard Candy (2008) \xc8\x99i MDNA care doar au urm\xc4\x83rit tendi\xc8\x9bele muzicale de atunci, acest album are un sunet progresiv. Mitchell Sunderland de la Vice a considerat c\xc4\x83 Rebel Heart este \xe2\x80\x9eo lec\xc8\x9bie \xc3\xaenv\xc4\x83\xc8\x9bat\xc4\x83\xe2\x80\x9d de la critica primit\xc4\x83 de Madonna pentru cele dou\xc4\x83 albume precedente. Jed Gottlieb de la Boston Herald a caracterizat albumul ca o \xe2\x80\x9eabordare din ce \xc3\xaen ce mai interesant\xc4\x83 \xc8\x99i mai inovatoare\xe2\x80\x9d a Madonnei, combin\xc3\xa2nd stiluri de muzic\xc4\x83 contemporan\xc4\x83 cu gusturile ei anterioare. El a considerat Rebel Heart o \xc3\xaembun\xc4\x83t\xc4\x83\xc8\x9bire a c\xc3\xa2ntecelor dance generice de pe MDNA. Pentru Jon Pareles de la The New York Times, Rebel Heart a fost ca o continuare a MDNA \xc3\xaen compozi\xc8\x9ba sa, dar, \xc3\xaen cele din urm\xc4\x83, a fost tulburat\xc4\x83 de vocile mecanizate \xc8\x99i reci \xc8\x99i compozi\xc8\x9bia cli\xc8\x99eic\xc4\x83, descriind abilit\xc4\x83\xc8\x9bile vocale ale Madonnei ca cineva \xe2\x80\x9ecare cuget\xc4\x83 la p\xc4\x83cat \xc3\xaempreun\xc4\x83 cu romantism \xc8\x99i faim\xc4\x83\xe2\x80\x9d. Jay Lustig de la The Record a considerat c\xc4\x83 Madonna a avut \xc3\xaentotdeauna o lips\xc4\x83 de coeren\xc8\x9b\xc4\x83 tematic\xc4\x83 \xc3\xaen lucr\xc4\x83rile ei anterioare. Cu toate acestea, cu piesele de pe Rebel Heart, c\xc3\xa2nt\xc4\x83rea\xc8\x9ba a fost capabil\xc4\x83 s\xc4\x83 creeze discuri single cu un poten\xc8\x9bial succes \xc3\xaen ciuda stilurilor diferite, men\xc8\x9bin\xc3\xa2nd astfel o coeren\xc8\x9b\xc4\x83 \xc3\xaen \xc3\xaenregistrare.\n_START_SECTION_\nLansarea, coperta \xc8\x99i hackerii\n_START_PARAGRAPH_\n\xc3\x8en luna mai a anului 2014, fotograful Mert Alas a postat pe contul lui de Instagram c\xc4\x83 ar fi ascultat noul album al Madonnei, dar\xc2\xa0Billboard\xc2\xa0a clarificat c\xc4\x83 artista \xc3\xaenc\xc4\x83 lucreaz\xc4\x83 la acesta \xc3\xaen Los Angeles. Un fragment de 50 de secunde dintr-un instrumental a ap\xc4\x83rut pe internet, mass-media afirm\xc3\xa2nd c\xc4\x83 ar fi al Madonnei; fragmentul s-a dovedit a fi al DJ-ului olandez Sander Kleinenberg din c\xc3\xa2ntecul s\xc4\x83u \xe2\x80\x9eWe Are Superstars\xe2\x80\x9d. Oseary a confirmat c\xc4\x83 Madonna a\xc8\x99teapt\xc4\x83 cu ner\xc4\x83bdare o dat\xc4\x83 de lansare a albumului pentru 2015. Cu toate acestea, la 28 noiembrie 2014, dou\xc4\x83 c\xc3\xa2ntece numite \xe2\x80\x9eRebel Heart\xe2\x80\x9d \xc8\x99i \xe2\x80\x9eWash All Over Me\xe2\x80\x9d au ap\xc4\x83rut \xc3\xaen mod misterios pe internet; piesele au fost \xc8\x99terse imediat iar Oseary a cerut ajutor \xc3\xaen a afla sursa scurgerilor de informa\xc8\x9bii printr-o postare pe contul s\xc4\x83u de Twitter. Pe 17 decembrie 2014, treisprezece c\xc3\xa2ntece au ap\xc4\x83rut pe internet, precum \xc8\x99i coperta albumului care s-ar fi numit Iconic. Madonna a clarificat c\xc4\x83 piesele erau versiunile demo ale unor \xc3\xaenregistr\xc4\x83ri anterioare, descriind aceast\xc4\x83 scurgere de informa\xc8\x9bii ca \xe2\x80\x9eun viol artistic\xe2\x80\x9d. C\xc3\xa2nt\xc4\x83rea\xc8\x9ba a fost, de asemenea, criticat\xc4\x83 pentru referirea furtului ca \xe2\x80\x9eun act de terorism\xe2\x80\x9d, din cauza unor evenimente recente: masacrul de la Peshawar \xc8\x99i criza ostaticilor din Sydney. Madonna a declarat \xc3\xaentr-un interviu pentru\xc2\xa0Billboard\xc2\xa0c\xc4\x83, dup\xc4\x83 acest incident, echipa ei a \xc3\xaencercat s\xc4\x83 recupereze piesele direct de la surs\xc4\x83, \xc3\xaens\xc4\x83 s-au decis imediat s\xc4\x83 lanseze piesele finalizate. F\xc4\x83c\xc3\xa2nd referire la atacul informatic asupra serverelor companiei\xc2\xa0Sony Pictures, c\xc3\xa2nt\xc4\x83rea\xc8\x9ba a fost critic\xc4\x83 pe internet, aceasta explic\xc3\xa2nd c\xc4\x83 incidentul a determinat-o s\xc4\x83-\xc8\x99i securizeze laptopul, HDD-urile \xc8\x99i s\xc4\x83-\xc8\x99i\xc2\xa0dezactiveze Wi-Fi-ului. \xe2\x80\x9eVoiam s\xc4\x83-mi planific totul \xc3\xaen avans. Lansarea single-ului, filmarea unui videoclip, voiam s\xc4\x83 \xc3\xaencep a vorbi despre piesele mele. \xc8\x98i, \xc8\x99tii, s\xc4\x83 m\xc4\x83 preg\xc4\x83tesc pentru lansarea albumului \xc8\x99i s\xc4\x83 fie totul aranjat... Dar am r\xc4\x83mas f\xc4\x83r\xc4\x83 alegere\xe2\x80\x9d, a ad\xc4\x83ugat ea._NEWLINE_La 20 decembrie 2014, albumul a fost pus la dispozi\xc8\x9bie pe\xc2\xa0iTunes\xc2\xa0pentru precomand\xc4\x83\xc2\xa0iar \xc8\x99ase piese (cinci \xc3\xaen Regatul Unit) erau desc\xc4\x83rcate automat. Madonna a considerat cele \xc8\x99ase c\xc3\xa2ntece \xe2\x80\x9eun cadou de Cr\xc4\x83ciun timpuriu\xe2\x80\x9d p\xc3\xa2n\xc4\x83 la lansarea final\xc4\x83 a albumului pe 10 martie 2015. Ini\xc8\x9bial, \xe2\x80\x9eLiving for Love\xe2\x80\x9d trebuia s\xc4\x83 fie lansat de Ziua \xc3\x8endr\xc4\x83gosti\xc8\x9bilor ca primul disc single extras de pe album, restul pieselor fiind programate pentru prim\xc4\x83var\xc4\x83. \xc3\x8ens\xc4\x83, datorit\xc4\x83 scurgerilor de informa\xc8\x9bii, data lans\xc4\x83rii a trebuit s\xc4\x83 fie gr\xc4\x83bit\xc4\x83. Lansarea albumului a fost comparat\xc4\x83 cu lansarea surpriz\xc4\x83 din 2013 a albumului autointitulat Beyonc\xc3\xa9, The Guardian numind Rebel Heart \xe2\x80\x9epar\xc8\x9bial Beyonc\xc3\xa9\xe2\x80\x9d. Scurgerile de informa\xc8\x9bii au continuat cu \xc3\xaenc\xc4\x83 paisprezece noi demo-uri ce au ap\xc4\x83rut \xc3\xaentre 23 \xc8\x99i 27 decembrie. Trei noi piese: \xe2\x80\x9eHold Tight\xe2\x80\x9d, \xe2\x80\x9eJoan of Arc\xe2\x80\x9d \xc8\x99i \xe2\x80\x9eIconic\xe2\x80\x9d au fost lansate dup\xc4\x83 spectacolul Madonnei de la premiile Grammy._NEWLINE_Lista final\xc4\x83 a melodiilor pentru\xc2\xa0Rebel Heart\xc2\xa0a fost dezv\xc4\x83luit\xc4\x83 pe 20 ianuarie 2015, incluz\xc3\xa2nd numele pieselor de pe varianta standard \xc8\x99i varianta deluxe. O zi mai t\xc3\xa2rziu, poli\xc8\x9bia din Israel a arestat un b\xc4\x83rbat suspectat c\xc4\x83 ar fi spart conturile de mail ale Madonnei, ale colaboratorilor acesteia, precum \xc8\x99i a altor muzicieni, fur\xc3\xa2nd \xc8\x99i comercializ\xc3\xa2nd piese \xc3\xaenc\xc4\x83 nelansate. Lahav 433, o organiza\xc8\x9bie de tip umbrel\xc4\x83 pentru combaterea criminalit\xc4\x83\xc8\x9bii, a condus o anchet\xc4\x83 timp de o lun\xc4\x83 dup\xc4\x83 ce scurgerile de informa\xc8\x9bii au avut loc, lucr\xc3\xa2nd \xc3\xaen str\xc3\xa2ns\xc4\x83 colaborare cu\xc2\xa0Biroul Federal de Investiga\xc8\x9bii. De\xc8\x99i poli\xc8\x9bia israelian\xc4\x83 a refuzat s\xc4\x83 numeasc\xc4\x83 suspectul, mass-media l-a identificat ca fiind Adi Lederman, fostul concurent al unei competi\xc8\x9bii de c\xc3\xa2ntat din Israel, Kokhav Nolad, sezonul zece. Deoarece versiunea deluxe a fost postat\xc4\x83 \xc3\xaen \xc3\xaentregime, Lederman a fost condamnat de o instan\xc8\x9b\xc4\x83 israelin\xc4\x83 pentru patru capete de acuzare: violare de domiciliu a unui calculator, monitorizare secret\xc4\x83 \xc8\x99i interzis\xc4\x83, \xc3\xaenc\xc4\x83lcarea drepturilor de autor \xc8\x99i mascarea anchetei. Investiga\xc8\x9bia a dezv\xc4\x83luit, de asemenea, c\xc4\x83 Lederman ar fi fost cel care a postat \xc3\xaen mod ilegal demo-ul primului single de pe albumul\xc2\xa0MDNA, \xe2\x80\x9eGive Me All Your Luvin'\xe2\x80\x9d. Exemplare de melodii, inclusiv repeti\xc8\x9bii ale urm\xc4\x83toarelor spectacole ale Madonnei au fost v\xc3\xa2ndute pentru mai mult de 1000$ unor diver\xc8\x99i clien\xc8\x9bi. Lederman a fost condamnat, \xc3\xaen cele din urm\xc4\x83, la paisprezece luni de \xc3\xaenchisoare \xc3\xaentr-un penitenciar din\xc2\xa0Tel Aviv._NEWLINE_Coperta albumului cu fa\xc8\x9ba Madonnei traversat\xc4\x83 de fire negre a devenit popular\xc4\x83 pe re\xc8\x9bele de socializare, duc\xc3\xa2nd la numeroase\xc2\xa0memeuri\xc2\xa0create \xc8\x99i postate pe Instagram, Tumblr \xc8\x99i Twitter. Fanii \xc8\x99i-au \xc3\xaenf\xc4\x83\xc8\x99urat propriile fe\xc8\x9be cu fire negre, imit\xc3\xa2nd coperta, sau au creat memeuri cu chipurile altor celebrit\xc4\x83\xc8\x9bi, precum: Britney Spears, Michael Jackson, Homer Simpson, Jim Carrey, Marlon Brando \xc8\x99i Grinch. Madonna a redistribuit multe dintre imagini pe conturile ei de socializare. Cu toate acestea, trei dintre imagini: cele cu Martin Luther King Jr., Nelson Mandela \xc8\x99i Bob Marley au fost criticate pentru \xe2\x80\x9elips\xc4\x83 de respect \xc8\x99i rasism\xe2\x80\x9d. C\xc3\xa2nt\xc4\x83rea\xc8\x9ba a explicat urm\xc4\x83toare zi fotografiile, spun\xc3\xa2nd c\xc4\x83 s-a sim\xc8\x9bit flatat\xc4\x83 de compara\xc8\x9bia cu cei trei, caracteriz\xc3\xa2ndu-se ca o \xe2\x80\x9elupt\xc4\x83toare pentru libertate\xe2\x80\x9d.\n_START_SECTION_\nInterpret\xc4\x83ri live\n_START_PARAGRAPH_\nMadonna \xc8\x99i-a confirmat apari\xc8\x9bia la cea de-a 57-a edi\xc8\x9bie a premiilor Grammy la 8 februarie 2015; Oseary a clarificat mai t\xc3\xa2rziu c\xc4\x83 solista va c\xc3\xa2nta, de asemenea, la ceremonie. Madonna a interpretat \xe2\x80\x9eLiving for Love\xe2\x80\x9d purt\xc3\xa2nd un costum de matador ro\xc8\x99u dintr-o singur\xc4\x83 pies\xc4\x83, \xc3\xaenconjurat\xc4\x83 de dansatori costuma\xc8\x9bi \xc3\xaen minotauri, similiar ca \xc3\xaen videoclipul c\xc3\xa2ntecului. Forbes a relatat c\xc4\x83 interpretarea c\xc3\xa2nt\xc4\x83re\xc8\x9bei a fost cel mai urm\xc4\x83rit moment al serii. Efortul ei de a c\xc3\xa2nta live, f\xc4\x83r\xc4\x83 folosirea auto-tune-ului \xc3\xaen timpul coregrafiei a fost, de asemenea, apreciat. Artista a c\xc3\xa2ntat \xe2\x80\x9eLiving for Love\xe2\x80\x9d \xc8\x99i la edi\xc8\x9bia din 2015 a premiilor Brit, la 25 februarie 2015. Cu toate acestea, \xc3\xaen primul stadiu al spectacolului, datorit\xc4\x83 unei defec\xc8\x9biuni de garderob\xc4\x83, c\xc3\xa2nt\xc4\x83rea\xc8\x9ba a c\xc4\x83zut \xc3\xaen zbor de pe sc\xc4\x83rile care f\xc4\x83ceau parte din scen\xc4\x83. Mai t\xc3\xa2rziu, acestea a folosit Instagram-ul pentru a confirm\xc4\x83 c\xc4\x83 este bine, post\xc3\xa2nd \xe2\x80\x9eMul\xc8\x9bumesc pentru bunele dorin\xc8\x9be! Sunt bine\xe2\x80\x9d. S-a descoperit mai t\xc3\xa2rziu c\xc4\x83 pelerina Madonnei a fost legat\xc4\x83 mult prea str\xc3\xa2ns. Atunci c\xc3\xa2nd dansatorii au \xc3\xaencercat s\xc4\x83 i-o \xc3\xaendep\xc4\x83rteze, asta a cauzat pr\xc4\x83bu\xc8\x99irea solistei la podea, \xc8\x99oc\xc3\xa2nd publicul. Dup\xc4\x83 c\xc3\xa2teva secunde, c\xc3\xa2nt\xc4\x83rea\xc8\x9ba s-a ridicat \xc8\x99i \xc8\x99i-a continuat spectacolul conform planului._NEWLINE_Madonna a \xc3\xaencheiat un parteneriat cu aplica\xc8\x9bia geosocial\xc4\x83 Grindr pentru a promova Rebel Heart. \xc3\x8en urma unui concurs, cinci utilizatori ai aplica\xc8\x9biei au fost selecta\xc8\x9bi pentru un interviu exclusiv cu artista. Concursul a constat \xc3\xaen recrearea coper\xc8\x9bii albumului \xc8\x99i postarea acestuia ca fotografie de profil. Ceilal\xc8\x9bi c\xc3\xa2\xc8\x99tig\xc4\x83tori au primit exemplare ale albumului cu autograf. Joe Stone de la The Guardian a considerat aceast\xc4\x83 metod\xc4\x83 de promovare care \xc3\xaei permite Madonnei s\xc4\x83 ia leg\xc4\x83tura \xc3\xaen mod direct cu publicul ei gay \xe2\x80\x9eistea\xc8\x9b\xc4\x83\xe2\x80\x9d. C\xc3\xa2nt\xc4\x83rea\xc8\x9ba a ap\xc4\x83rut la The Jonathan Ross Show, pentru primul ei interviu \xc3\xaen Regatul Unit \xc3\xaen trei ani, la 26 februarie 2015 (difuzat la 14 martie). Solista a interpretat o versiune editat\xc4\x83 a piesei \xe2\x80\x9eLiving for Love\xe2\x80\x9d, precum \xc8\x99i \xe2\x80\x9eGhosttown\xe2\x80\x9d pentru prima dat\xc4\x83. La 1 martie, Madonna a c\xc4\x83l\xc4\x83torit \xc3\xaen Italia pentru o apari\xc8\x9bie la emisiunea Che tempo che fa (difuzat\xc4\x83 la 8 martie), unde a c\xc3\xa2ntat \xe2\x80\x9eDevil Pray\xe2\x80\x9d \xc8\x99i \xe2\x80\x9eGhosttown\xe2\x80\x9d. Aceasta a vorbit cu gazda Fabio Fazio despre diverse subiecte, inclusiv procesul de dezvoltare al albumului. Urm\xc4\x83toarea zi, solista a ap\xc4\x83rut la emisiunea francez\xc4\x83 Le Grand Journal acolo unde a interpretat versiuni editate ale c\xc3\xa2ntecelor \xe2\x80\x9eLiving for Love\xe2\x80\x9d \xc8\x99i \xe2\x80\x9eGhosttown\xe2\x80\x9d. Un alt interviu a fost difuzat la The Today Show la 9 \xc8\x99i 10 martie 2015 \xc3\xaen care c\xc3\xa2nt\xc4\x83rea\xc8\x9ba i-a vorbit gazdei Carson Daly despre c\xc3\xa2ntecele de pe Rebel Heart ap\xc4\x83rute ilegal pe internet. Madonna a ap\xc4\x83rut pentru prima dat\xc4\x83 la o edi\xc8\x9bia special\xc4\x83 a emisiunii The Howard Stern Show la 11 martie 2015, discut\xc3\xa2nd despre via\xc8\x9ba ei, rela\xc8\x9biile personale, precum \xc8\x99i confirmarea c\xc4\x83 \xe2\x80\x9eGhosttown\xe2\x80\x9d va fi cel de-al doilea disc single de pe album._NEWLINE_Solista a ap\xc4\x83rut \xc8\x99i a c\xc3\xa2ntat la emisiunea The Ellen DeGeneres Show \xc3\xaen Statele Unite pentru \xc3\xaentreaga s\xc4\x83pt\xc4\x83m\xc3\xa2n\xc4\x83 16-20 martie. C\xc3\xa2ntecele interpretate au inclus \xc8\x99i \xe2\x80\x9eLiving for Love\xe2\x80\x9d, al\xc4\x83turi de DeGeneres \xc3\xaens\xc4\x83\xc8\x99i al\xc4\x83tur\xc3\xa2ndu-se c\xc3\xa2nt\xc4\x83re\xc8\x9bei pe scen\xc4\x83, o versiune simplificat\xc4\x83 a piesei \xe2\x80\x9eJoan of Arc\xe2\x80\x9d, \xe2\x80\x9eGhosttown\xe2\x80\x9d \xc8\x99i, \xc3\xaen cele din urm\xc4\x83, single-ul Madonnei din 1985, \xe2\x80\x9eDress You Up\xe2\x80\x9d, \xc3\xaen timpul unei secven\xc8\x9be de concert \xc3\xaen baie cu DeGeneres. La 29 martie 2015, Madonna a interpretat \xe2\x80\x9eGhosttown\xe2\x80\x9d la gala premiilor iHeartRadio 2015 \xc3\xaen Los Angeles, Taylor Swift al\xc4\x83tur\xc3\xa2ndu-se c\xc3\xa2nt\xc4\x83re\xc8\x9bei pe scen\xc4\x83, c\xc3\xa2nt\xc3\xa2nd la chitar\xc4\x83. Dou\xc4\x83 zile mai t\xc3\xa2rziu, Jo Whiley de la BBC i-a luat un interviu Madonnei pentru Radio 2, primul interviu radio \xc3\xaen Regatul Unit al c\xc3\xa2nt\xc4\x83re\xc8\x9bei. Interpreta a ap\xc4\x83rut la emisiunea The Tonight Show Starring Jimmy Fallon la 9 aprilie 2015, c\xc3\xa2nt\xc3\xa2nd \xe2\x80\x9eBitch, I'm Madonna\xe2\x80\x9d \xc8\x99i single-ul din 1983, \xe2\x80\x9eHoliday\xe2\x80\x9d.\n_START_SECTION_\nDiscuri single\n_START_PARAGRAPH_\n\xe2\x80\x9eLiving for Love\xe2\x80\x9d a fost extras ca primul disc single de pe album, lansat odat\xc4\x83 cu \xc3\xaenc\xc4\x83 alte cinci piese. Acesta a fost trimis spre difuzare la radiourile din Statele Unite la 10 februarie 2015. C\xc3\xa2ntecul a primit un feedback pozitiv din partea Slant Magazine, ocup\xc3\xa2nd locul 25 \xc3\xaen topul de final de an al celor mai bune piese din 2015 realizat de publica\xc8\x9bie, ad\xc4\x83ug\xc3\xa2nd c\xc4\x83 este: \xe2\x80\x9eSupra\xc3\xaenc\xc4\x83rcat \xc8\x99i bine g\xc3\xa2ndit, cu siguran\xc8\x9b\xc4\x83, \xc3\xaens\xc4\x83 esen\xc8\x9ba piesei r\xc4\x83m\xc3\xa2ne \xc3\xaen tact. Chiar dac\xc4\x83 mesajul Madonnei despre via\xc8\x9b\xc4\x83 dup\xc4\x83 dragoste nu a \xc3\xaenregistrat o revenire comercial\xc4\x83 prea mare, precum \xc2\xabBelieve\xc2\xbb a lui Cher, r\xc4\x83m\xc3\xa2ne \xc3\xaen continuare un c\xc3\xa2ntec evanghelic pop de cel mai \xc3\xaenalt ordin\xe2\x80\x9d. Un videoclip \xc3\xaenso\xc8\x9bitor regizat de duo-ul francez Julien Choquart \xc8\x99i Camille Hirigoyen, cunoscu\xc8\x9bi ca J.A.C.K, a fost lansat \xc3\xaen februarie 2015. Povestea videoclipului \xc3\xaencorporeaz\xc4\x83 elemente mitologice \xc8\x99i o \xc3\xaenf\xc4\x83\xc8\x9bi\xc8\x99eaz\xc4\x83 pe Madonna ca un matador, lupt\xc3\xa2ndu-se cu dansatorii ei costuma\xc8\x9bi \xc3\xaen minotauri pe o scen\xc4\x83 rotund\xc4\x83 \xc8\x99i ro\xc8\x99ie. \xe2\x80\x9eGhosttown\xe2\x80\x9d a fost trimis prima dat\xc4\x83 spre difuzare radio \xc3\xaen Italia la 13 martie 2015 \xc8\x99i o s\xc4\x83pt\xc4\x83m\xc3\xa2n\xc4\x83 mai t\xc3\xa2rziu \xc3\xaen Australia. Videoclipul piesei a fost regizat de Jonas \xc3\x85kerlund iar actorul Terrence Howard a jucat \xc3\xaen el. Tema principal\xc4\x83 a videoclipului a fost \xe2\x80\x9eo situa\xc8\x9bie apocaliptic\xc4\x83 ce mimeaz\xc4\x83 sf\xc3\xa2r\xc8\x99itul lumii\xe2\x80\x9d, prezent\xc3\xa2nd-o pe c\xc3\xa2nt\xc4\x83rea\xc8\x9b\xc4\x83 \xc8\x99i pe Howard ca singurii supravie\xc8\x9buitori dintr-un ora\xc8\x99 distrus._NEWLINE_Cel de-al treilea disc single, \xe2\x80\x9eBitch I'm Madonna\xe2\x80\x9d, a fost lansat ca un EP remix ce con\xc8\x9bine remixuri realizate de diferi\xc8\x9bi colaboratori. \xc3\x85kerlund a regizat \xc8\x99i videoclipul acestei piese, prezent\xc3\xa2ndu-i pe Minaj \xc8\x99i Diplo \xc3\xaempreun\xc4\x83 cu Madonna, precum \xc8\x99i apari\xc8\x9bii scurte ale Ritei Ora, Chris Rock, Jon Kortajarena, Miley Cyrus, Alexander Wang, Beyonc\xc3\xa9, Katy Perry, Kanye West \xc8\x99i cei doi fii ai Madonnei, Rocco \xc8\x99i David. Videoclipul a fost filmat la Standard Hotel \xc3\xaen New York City \xc8\x99i o \xc3\xaenf\xc4\x83\xc8\x9bi\xc8\x99eaz\xc4\x83 pe c\xc3\xa2nt\xc4\x83rea\xc8\x9b\xc4\x83 \xc3\xaempreun\xc4\x83 cu anturajul ei \xc3\xaen timpul unei petreceri prin \xc3\xaentreaga cl\xc4\x83dire, finaliz\xc3\xa2ndu-se pe acoperi\xc8\x99ul hotelului. Lansarea videoclipului prin intermediul serviciului Tidal a fost afectat\xc4\x83 de dificult\xc4\x83\xc8\x9bi tehnice, fapt ce a dus la recenzii mixte. Criticii au complimentat nebunia videoclipului, \xc3\xaens\xc4\x83 au criticat absen\xc8\x9ba vedetelor stabilite in\xc8\x9bial. \xe2\x80\x9eHold Tight\xe2\x80\x9d a fost lansat doar ca single radio \xc3\xaen Italia la 24 iulie 2015 \xc8\x99i a fost cel de-al patrulea disc single de pe Rebel Heart \xc3\xaen \xc8\x9bara respectiv\xc4\x83._NEWLINE_\xe2\x80\x9eBitch I'm Madonna\xe2\x80\x9d a devenit singura pies\xc4\x83 de pe album care s\xc4\x83 se claseze \xc3\xaen topul Billboard Hot 100. C\xc3\xa2ntecul a debutat pe locul 84 cu ajutorul a 2,6 milioane de difuz\xc4\x83ri audio \xc8\x99i video. Primele trei single-uri s-au clasat pe prima pozi\xc8\x9bie a topului Dance Club Songs, Madonna devenind astfel artista cu cele mai multe piese pe locul unu \xc3\xaen clasament, precum \xc8\x99i artista cu cele mai multe discuri single care s\xc4\x83 ocupe prima pozi\xc8\x9bie \xc3\xaentr-un clasament Billboard, dep\xc4\x83\xc8\x99indu-l pe c\xc3\xa2nt\xc4\x83re\xc8\x9bul George Strait care a ob\xc8\x9binut 44 de piese pe prima pozi\xc8\x9bie a clasamentului Hot Country Singles. \xe2\x80\x9eLiving for Love\xe2\x80\x9d a ocupat locul 26 \xc3\xaen Regatul Unit, devenind astfel cel de-al 71-lea disc single al Madonnei care s\xc4\x83 se claseze \xc3\xaen top 40.\n_START_SECTION_\nRebel Heart Tour\n_START_PARAGRAPH_\nNumeroase agen\xc8\x9bii de pres\xc4\x83 au \xc3\xaenceput s\xc4\x83 raporteze despre turneul de concerte care va sprijini albumul. Ziarul italian Torino Today a anun\xc8\x9bat c\xc4\x83 Madonna pl\xc4\x83nuie\xc8\x99te o revenire \xc3\xaen Torino pe 20 \xc8\x99i 21 noiembrie 2015. Turneul s-a numit Rebel Heart Tour \xc8\x99i a vizat America de Nord, Europa, Asia \xc8\x99i Oceania, cu primul concert la 9 septembrie 2015. Publica\xc8\x9bia Billboard a anun\xc8\x9bat c\xc4\x83 turneul se va desf\xc4\x83\xc8\x99ura doar \xc3\xaen arene, \xc3\xaen ora\xc8\x99e \xc3\xaen care Madonna nu a mai c\xc3\xa2ntat \xc3\xaenainte. Ini\xc8\x9bial, au fost pl\xc4\x83nuite 25-30 de spectacole \xc3\xaen America de Nord \xc8\x99i 20-25 \xc3\xaen Europa, datele acestora fiind dezv\xc4\x83luite mai t\xc3\xa2rziu. Acest turneu a reprezentat prima vizit\xc4\x83 a Madonnei \xc3\xaen Australia \xc3\xaen mai bine de 20 de ani, ultima dat\xc4\x83 fiind \xc3\xaen timpul turneului The Girlie Show Tour \xc3\xaen 1993, \xc8\x99i prima dat\xc4\x83 c\xc3\xa2nd solista a c\xc3\xa2ntat \xc3\xaen Noua Zeeland\xc4\x83 \xc8\x99i Filipine. Scena principal\xc4\x83 a fost extins\xc4\x83 cu un podium care la cap\xc4\x83t are form\xc4\x83 de inim\xc4\x83. Printre designerii care au creat \xc8\x9binutele pentru spectacole se enumer\xc4\x83 \xc8\x99i Jeremy Scott de la Moschino, Alessandro Michele de la Gucci, Alexander Wang, \xc3\xaempreun\xc4\x83 cu Fausto Puglisi, Prada, Miu Miu, Swarovski, designerul libanez Nicolas Jebran, precum \xc8\x99i vechiul colaborator al Madonnei, Arianne Phillips. Turneul a primit recenzii pozitive din partea criticilor, mul\xc8\x9bi dintre ei observ\xc3\xa2nd c\xc4\x83 Madonna p\xc4\x83rea s\xc4\x83 se simt\xc4\x83 foarte fericit\xc4\x83 pe scen\xc4\x83. Rebel Heart Tour a avut \xc3\xaencas\xc4\x83ri de 169.8 milioane de dolari din 82 de concerte, cu peste 1.045 de millioane de bilete v\xc3\xa2ndute. \xc3\x8en martie 2016, interpreta a anun\xc8\x9bat c\xc4\x83 spectacolele din Sydney, Australia, de pe 19 \xc8\x99i 20 martie 2016 vor filmate pentru a fi lansate pe DVD. Danny B. Tull \xc8\x99i Nathan Rissman, cei cu care Madonna a lucrat \xc8\x99i \xc3\xaen trecut, s-au ocupat de regizare. \xc3\x8en septembrie 2016, solista a dezv\xc4\x83luit c\xc4\x83 a terminat vizionarea filmului \xe2\x80\x9easpru asamblat\xe2\x80\x9d \xc8\x99i va fi lansat \xc3\xaen urm\xc4\x83toarele dou\xc4\x83 luni.\n_START_SECTION_\nComercial\xc4\x83\n_START_PARAGRAPH_\nPotrivit lui Andrew Hampp de la Billboard, precomenzile pentru Rebel Heart au primit un puternic r\xc4\x83spuns comercial dup\xc4\x83 lansarea albumului pe iTunes \xc3\xaen toat\xc4\x83 lumea. Precomenzile au fost estimate \xc3\xaentre 50,000 \xc8\x99i 60,000 de exemplare, potrivit prezic\xc4\x83torilor din industrie. Rebel Heart a debutat pe locul al doilea \xc3\xaen clasamentul Billboard 200, cu 121,000 de exemplare v\xc3\xa2ndute, pe prima pozi\xc8\x9bie afl\xc3\xa2ndu-se coloana sonor\xc4\x83 a serialului Empire. Cu toate c\xc4\x83 a fost cel mai bine v\xc3\xa2ndut album al s\xc4\x83pt\xc4\x83m\xc3\xa2niii - clas\xc3\xa2ndu-se pe locul unu \xc3\xaen clasamentul Billboard Top Album Sales cu 116,000 exemplare fizice v\xc3\xa2ndute (96% din totatul unit\xc4\x83\xc8\x9bilor) - acesta s-a clasat pe locul doi datorit\xc4\x83 streaming-ului \xc8\x99i v\xc3\xa2nz\xc4\x83rilor digitale, cu doar 1,000 \xc8\x99i, respectiv, 4,000 de exemplare v\xc3\xa2ndute. Rebel Heart a devenit cel de-al 21-lea album al Madonnei de top 10, \xc3\xaens\xc4\x83 primul ei album de studio care nu s-a clasat pe prima pozi\xc8\x9bie a clasamentului de la Ray of Light (1998). Turneul de promovare a albumului a adus doar \xc3\xaenc\xc4\x83 10,000 de exemplare v\xc3\xa2ndute, \xc3\xaen compara\xc8\x9bie cu cele 180,000 de copii v\xc3\xa2ndute ale albumului ei anterior, MDNA. De asemenea, lansarea a albumului a adus-o pe c\xc3\xa2nt\xc4\x83rea\xc8\x9b\xc4\x83 pe locul \xc8\x99apte \xc3\xaen clasamentul Billboard Artist 100, ob\xc8\x9bin\xc3\xa2nd 2,219% din totalul punctelor Artist 100 iar activitatea de pe re\xc8\x9belele de socializare cresc\xc3\xa2nd cu 31%. \xc3\x8en Canada, Rebel Heart a debutat pe prima pozi\xc8\x9bie a clasamentului Canadian Albums Chart, cu 18,000 de exemplare v\xc3\xa2ndute \xc3\xaen prima s\xc4\x83pt\xc4\x83m\xc3\xa2n\xc4\x83, devenind cel de-al \xc8\x99aptelea album al solistei ce ajunge \xc3\xaen fruntea clasamentului \xc3\xaen timpul erei SoundScan. \xc3\x8en urm\xc4\x83toarea s\xc4\x83pt\xc4\x83m\xc3\xa2n\xc4\x83, albumul a cobor\xc3\xa2t 19 pozi\xc8\x9bii \xc3\xaen clasamentul Billboard 200, \xc3\xaen timp ce \xc3\xaen Canada a cobor\xc3\xa2t o singur\xc4\x83 pozi\xc8\x9bie. Billboard a anun\xc8\x9bat c\xc4\x83 v\xc3\xa2nz\xc4\x83rile albumului au sc\xc4\x83zut cu 78%, cu 26,000 de exemplare v\xc3\xa2ndute, o reflectare a precomenzilor intense \xc3\xaen prima s\xc4\x83pt\xc4\x83m\xc3\xa2n\xc4\x83. Albumul a \xc3\xaenceput s\xc4\x83 scad\xc4\x83 treptat \xc3\xaen urm\xc4\x83toarele dou\xc4\x83 s\xc4\x83pt\xc4\x83m\xc3\xa2ni. \xc3\x8en cea de-a cincea s\xc4\x83pt\xc4\x83m\xc3\xa2n\xc4\x83, Rebel Heart a avut parte de o cre\xc8\x99tere \xc3\xaen v\xc3\xa2nz\xc4\x83ri datorit\xc4\x83 apari\xc8\x9biei Madonnei la emisiunea The Tonight Show with Jimmy Fallon, ajung\xc3\xa2nd de pe locul 57 pe locul 41 \xc3\xaen clasamentul Billboard 200. Albumul a petrecut 11 s\xc4\x83pt\xc4\x83m\xc3\xa2ni \xc3\xaen clasament, ocup\xc3\xa2nd locul 151 \xc3\xaen clasamentul de final al Billboard 200. P\xc3\xa2n\xc4\x83 \xc3\xaen decembrie 2016, albumul s-a v\xc3\xa2ndut \xc3\xaen 238,000 de exemplare \xc3\xaen Statele Unite potrivit Nielsen SoundScan._NEWLINE_\xc3\x8en Regatul Unit, Official Charts Company a anun\xc8\x9bat c\xc4\x83 Rebel Heart a v\xc3\xa2ndut mai multe exemplare \xc3\xaen compara\xc8\x9bie cu cei mai apropia\xc8\x9bi rivali, cu un raport de aproape 3:1 dup\xc4\x83 doar 24 de ore de v\xc3\xa2nzare. Cu toate acestea, albumul lui Sam Smith, In the Lonely Hour, a dep\xc4\x83\xc8\x99it-o pe Madonna \xc3\xaen ultimul moment, Rebel Heart debut\xc3\xa2nd pe locul doi la doar 12,000 de copii diferen\xc8\x9b\xc4\x83. Acesta a devenit primul album de studio al interpretei care s\xc4\x83 nu ajung\xc4\x83 \xc3\xaen fruntea clasamentului de la Bedtime Stories, care a debutat, de asemenea, pe locul doi \xc3\xaen 1994. Albumul s-a v\xc3\xa2ndut \xc3\xaen 37,245 exemplare, incluz\xc3\xa2nd 416 din streaming, cele mai mici v\xc3\xa2nz\xc4\x83ri din prima s\xc4\x83pt\xc4\x83m\xc3\xa2n\xc4\x83 ale unui album de studio de-al Madonnei. Cu toate acestea, solista \xc8\x99i-a extins avansul de a fi cea mai bine v\xc3\xa2ndut\xc4\x83 c\xc3\xa2nt\xc4\x83rea\xc8\x9b\xc4\x83 a secolului 21 \xc3\xaen Regatul Unit, acumul\xc3\xa2nd un total de 7,65 de milioane de exemplare v\xc3\xa2ndute. \xc3\x8en urm\xc4\x83toarea s\xc4\x83pt\xc4\x83m\xc3\xa2n\xc4\x83, albumul a cobor\xc3\xa2t cinci pozi\xc8\x9bii, ajung\xc3\xa2nd pe locul \xc8\x99apte, v\xc3\xa2nz\xc4\x83rile sc\xc4\x83z\xc3\xa2nd cu 67,46%, cu doar 11,983 de exemplare v\xc3\xa2ndute. Rebel Heart a primit o certificare cu disc de argint de c\xc4\x83tre British Phonographic Industry (BPI) pentru v\xc3\xa2nzarea de peste 60,000 de copii, p\xc3\xa2n\xc4\x83 \xc3\xaen iunie 2015 av\xc3\xa2nd v\xc3\xa2nz\xc4\x83ri de 76,490 de exemplare._NEWLINE_Rebel Heart a debutat \xc3\xaen fruntea clasamentului German Albums Chart, devenind cel de-al doisprezecelea album de top al Madonnei. C\xc3\xa2nt\xc4\x83rea\xc8\x9ba i-a \xc3\xaentrecut pe The Beatles \xc8\x99i Robbie Williams ca arti\xc8\x99tii str\xc4\x83ini cu cele mai multe albume de top din istoria clasamentului german, \xc8\x99i egal\xc3\xa2ndu-l pe Herbert Gr\xc3\xb6nemeyer ce se afl\xc4\x83 pe locul trei, Peter Maffay \xc8\x99i James Last dep\xc4\x83\xc8\x99indu-l cu cele 16 \xc8\x99i, respectiv, 13 albume de top. \xc3\x8en Fran\xc8\x9ba, albumul a debutat pe locul trei \xc3\xaen clasamentul SNEP Albums, v\xc3\xa2nz\xc3\xa2nd \xc3\xaen primele trei zile 17,000 de exemplare. Rebel Heart s-a clasat, de asemenea, pe locul unu \xc3\xaen Austria, Belgia (Flanders), Croa\xc8\x9bia, Cehia, Ungaria, Italia, \xc8\x9a\xc4\x83rile de Jos, Portugalia, Spania \xc8\x99i Elve\xc8\x9bia, ajung\xc3\xa2nd, de asemenea, \xc3\xaen top 10 \xc3\xaen restul Europei._NEWLINE_\xc3\x8en Australia, Rebel Heart a debutat \xc3\xaen fruntea clasamentului ARIA Albums Chart, cu v\xc3\xa2nz\xc4\x83ri de 6,962 de exemplare, devenind cel de-al unsprezecelea album de top al Madonnei \xc8\x99i egal\xc3\xa2nd-o cu forma\xc8\x9bia U2 ca artist cu cele mai multe albume de top \xc3\xaenc\xc4\x83 de la \xc3\xaenfiin\xc8\x9barea ARIA \xc3\xaen 1983. Rebel Heart a ajutat-o pe Madonna s\xc4\x83 ob\xc8\x9bin\xc4\x83 cea de-a nou\xc4\x83sprezecea ei s\xc4\x83pt\xc4\x83m\xc3\xa2n\xc4\x83 pe prima pozi\xc8\x9bie a clasamentului, devenind cea de-a dou\xc4\x83zeci \xc8\x99i patra artist\xc4\x83 cu cele mai multe s\xc4\x83pt\xc4\x83m\xc3\xa2ni pe locul unu. Albumul a avut parte de o sc\xc4\x83dere brusc\xc4\x83 \xc3\xaen urm\xc4\x83toarea s\xc4\x83pt\xc4\x83m\xc3\xa2n\xc4\x83, v\xc3\xa2nz\xc3\xa2nd 1,312 exemplare \xc8\x99i clas\xc3\xa2ndu-se pe locul 18. \xc3\x8en Noua Zeeland\xc4\x83, albumul a debutat pe locul \xc8\x99apte \xc3\xaen clasamentul Official New Zealand Music Chart. \xc3\x8en Japonia, Rebel Heart a debutat pe locul opt \xc3\xaen clasamentul Oricon Albums Chart, v\xc3\xa2nz\xc3\xa2nd \xc3\xaen prima s\xc4\x83pt\xc4\x83m\xc3\xa2n\xc4\x83 7,548 de exemplare fizice \xc8\x99i devenind cel de-al dou\xc4\x83zeci \xc8\x99i treilea ei album de top 10. Rebel Heart s-a clasat, de asemenea, pe prima pozi\xc8\x9bie a clasamentului Oricon International Albums Chart, r\xc4\x83m\xc3\xa2n\xc3\xa2nd acolo timp de dou\xc4\x83 s\xc4\x83pt\xc4\x83m\xc3\xa2ni. \xc3\x8en Coreea de Sud, albumul i-a oferit Madonnei dou\xc4\x83 apari\xc8\x9bii simultane \xc3\xaen clasamentul Gaon International Albums Chart, versiunea deluxe ocup\xc3\xa2nd primul loc iar edi\xc8\x9bia standard clas\xc3\xa2ndu-se pe locul \xc8\x99apte. Rebel Heart a devenit cel de-al treizeci \xc8\x99i nou\xc4\x83lea cel mai bine v\xc3\xa2ndut album al anului 2015, cu v\xc3\xa2nz\xc4\x83ri de 900,000 de copii, p\xc3\xa2n\xc4\x83 \xc3\xaen martie 2016 estim\xc3\xa2ndu-se aproape un milion de exemplare v\xc3\xa2ndute \xc3\xaen \xc3\xaentreaga lume.\n_START_SECTION_\nDistinc\xc8\x9bii\n_START_PARAGRAPH_\n\xc3\x8en recenzia de final an a albumelor lansate \xc3\xaen 2015, Rolling Stone a clasat Rebel Heart pe locul 45, not\xc3\xa2nd: \xe2\x80\x9eCum de i-a luat at\xc3\xa2t de mult Madonnei s\xc4\x83-\xc8\x99i scrie o melodie tematic\xc4\x83 intitulat\xc4\x83 \xc2\xabUnapologetic Bitch\xc2\xbb? F\xc4\x83r\xc4\x83 scuze oferite sau cerute\xe2\x80\x94Rebel Heart a fost cel mai bun album al reginei \xc3\xaentr-un deceniu, ridic\xc3\xa2nd toiagul disco a lui Confessions on a Dance Floor (2005)\xe2\x80\x9d. Albumul a fost clasat, de asemenea, pe locul \xc8\x99ase \xc3\xaen topul celor mai bune 20 de albume pop din 2015. Asem\xc4\x83n\xc4\x83tor, \xc3\xaen recenzia de final de an a revistei Spin, Rebel Heart s-a clasat pe locul 21, Andrew Unterberger not\xc3\xa2nd c\xc4\x83: \xe2\x80\x9ePentru majoritatea arti\xc8\x99tilor care \xc8\x99i-au petrecut decenii \xc3\xaentregi definind muzica obi\xc8\x99nuit\xc4\x83, un album cu numele Rebel Heart ar p\xc4\x83rea nechibzuit \xc3\xaen cel mai bun caz, \xc3\xaens\xc4\x83 pentru Madonna, este mai autentic dec\xc3\xa2t oric\xc3\xa2nd: Un om de cincizeci \xc8\x99i ceva de ani care refuz\xc4\x83 s\xc4\x83 se \xc3\xaendoiasc\xc4\x83 de cerin\xc8\x9bele publicului cu privire la cum ar trebui s\xc4\x83 \xc3\xaemb\xc4\x83tr\xc3\xa2neasc\xc4\x83...este un act major de sfidare jucat \xc3\xaen muzicia pop contemporan\xc4\x83\xe2\x80\x9d. AllMusic a numit Rebel Heart unul dintre albumele lor pop favorite din 2015, descriindu-l ca: \xe2\x80\x9e\xc3\x8end\xc4\x83rzne\xc8\x9b, compex, o lucrare care afirm\xc4\x83 via\xc8\x9ba \xc8\x99i o prezint\xc4\x83 pe Madonna privind simultan \xc3\xaen viitor \xc8\x99i \xc3\xaen trecut\xe2\x80\x9d._NEWLINE_Digital Spy a clasat Rebel Heart pe locul 10 \xc3\xaen topul celor mai bune 25 de albume din 2015, Lewis Corner not\xc3\xa2nd c\xc4\x83 piesele variaz\xc4\x83 de la  \xe2\x80\x9ec\xc3\xa2ntece geniale dancehall groove la balade pop contemplative \xc8\x99i melancolice\xe2\x80\x9d. Acesta a mai observat c\xc4\x83: \xe2\x80\x9e\xc3\x8en aceast\xc4\x83 etapt\xc4\x83 din carier\xc4\x83, dac\xc4\x83 pe profilul Madonnei de LinkedIn nu apare \xc8\x99i \xc2\xabcameleon pop\xc2\xbb...atunci Rebel Heart este de ajuns s\xc4\x83 sus\xc8\x9bin\xc4\x83 acest titlu\xe2\x80\x9d. Corner a numit, de asemenea, \xe2\x80\x9eDevil Pray\xe2\x80\x9d piesa care iese cel mai mult \xc3\xaen eviden\xc8\x9b\xc4\x83 de pe album. About.com a clasat Rebel Heart pe locul cinci \xc3\xaen topul celor mai bune albume pop din 2015, Bill Lamb numindu-l o \xe2\x80\x9e\xc3\xaentoarcere la r\xc4\x83d\xc4\x83cini\xe2\x80\x9d \xc8\x99i cel mai bun efort al ei de la Music. Redactorul Mesfin Fekadu de la Associated Press a clasat albumul pe locul cinci, descriindu-l ca \xe2\x80\x9eun clasic contemporan care pune albumele c\xc3\xa2nt\xc4\x83re\xc8\x9belor ce au jum\xc4\x83tate din v\xc3\xa2rsta Madonnei la col\xc8\x9b\xe2\x80\x9d. Fekadu a criticat radiourile pentru c\xc4\x83 nu au redat piese de album, numind \xe2\x80\x9eBitch I'm Madonna\xe2\x80\x9d \xc8\x99i \xe2\x80\x9eJoan of Arc\xe2\x80\x9d piese ce ies \xc3\xaen eviden\xc8\x9b\xc4\x83. Billboard a clasat coperta edi\xc8\x9biei deluxe pe locul 15 \xc3\xaen topul celor mai bune coper\xc8\x9bi ale albumelor din 2015.\n_START_SECTION_\nAcredit\xc4\x83ri \xc8\x99i personal\n_START_PARAGRAPH_\nAcredit\xc4\x83ri adaptate de pe site-ul oficial al Madonnei."